Die derde woord vir 'n gelukkige lewe
Erediens: 05 Februarie 2017. Teks: Eksodus 20:7; Heidelbergse Kategismus Sondag 36 & 37.
'n Gelukkige lewe begin by 'n erkenning van jou ellende. Die erkenning is slegs moontlik wanneer God dit vir jou openbaar in die spieël van Sy wet. Die eerste woord vir wat God vir ons gegee het, is eksklusiwiteit: ons moet Hom alleen liefhê. Die liefde word ook uitgedruk in die tweede woord: egtheid. Ons aanbidding moet egte aanbidding voor God wees, dit is in Gees en Waarheid.
Ons kom vanoggend by die derde woord: gemeenskap. Die derde gebod wil ons na die ware gemeenskap met God lei. Soos 'n vrou in 'n huwelik haar man se van neem en geasosieer word met hom, so ontvang ons 'n nuwe identiteit by die doop. Ons is naamdraers van God. Om iemand se naam te neem veronderstel gemeenskap met daardie persoon, dit vra dat jy die naam sal eer in woord en daad, dit sal verdedig en in standhou. Mag jy vandag ware gemeenskap met God beleef sodat jy as naamdraer van Hom Sy naam kan verheerlik. Dit is waartoe die Kategismus ons ook wil lei:
Ons mag die Naam van God nie laster of misbruik deur te vloek, deur 'n valse eed of deur onnodig te sweer nie. Verder mag ons nie deur stil te bly of dit toe te laat ons aan sulke verskriklike sondes skuldig maak nie. Kortom, ons mag die heilige Naam van God nie anders as met vrees en eerbied gebruik nie, sodat Hy deur ons reg bely, aangeroep en in al ons woorde en werke geprys Word.